'সেনাপ্রধানের মন্তব্য রাজনৈতিক-605381 | বিদেশ | কালের কণ্ঠ | kalerkantho
'সেনাপ্রধানের মন্তব্য রাজনৈতিক কিংবা ধর্মীয় নয়'
২২ ফেব্রুয়ারি, ২০১৮ ২১:২১
ভারতের সেনাবাহিনীর প্রধান বিপিন রাওয়াতের মন্তব্য রাজনৈতিক কিংবা ধর্মীয় নয় বলে দাবি করেছে দেশটির সেনাবাহিনী।
সেনাবাহিনীর পক্ষ থেকে বলা হয়, তিনি আসামের ব্যাপারে যে মন্তব্য করেছেন, তাতে কেবল মুসলিম জনসংখ্যা বৃদ্ধির রিপোর্টের কথা উল্লেখ করা হয়েছে এবং অল ইন্ডিয়া ডেমোক্রেটিক ফ্রন্টের উত্থান নিয়ে আলোচনা রয়েছে। এর বাইরে ধর্মীয় বিদ্বেষ ছড়ানোর মতো কিছু বলেননি তিনি।
প্রসঙ্গত, গত বুধবার ভারতের সেনাপ্রধান বিপিন রাওয়াত বলেছেন, ভারতের বিরুদ্ধে ছায়া যুদ্ধ জারি রাখতে নতুন কৌশল অবলম্বন করছে পাকিস্তান। কাশ্মিরের ছায়াযুদ্ধকে ভারতের উত্তর পূর্বাঞ্চলে ছড়িয়ে দিতে উঠে পড়ে লেগেছে প্রতিবেশি দেশটি।
তিনি আরো বলেন, বাংলাদেশ থেকে সীমান্ত পেরিয়ে সেখানকার মানুষদের ভারতে ঢোকাতে মদদ যোগাচ্ছে পাকিস্তান। ভারতের এই প্রান্তকেও কাশ্মিরের মতো অস্থির করে রাখতে পরিকল্পনা করে এই কাজ করা হচ্ছে।
পাকিস্তান পরিকল্পনা করে বাংলাদেশ থেকে ভারতে মানুষ অনুপ্রবেশ করাচ্ছে। একবার এই এলাকাকে হাতের মুঠোয় করে নিলে এখানেও ছায়াযুদ্ধ চালাতে তাদের সুবিধা হবে। আর পাকিস্তানকে এই কাজে মদদ যোগাচ্ছে তাদের সব কিছুর বন্ধু চীন বলেও মন্তব্য করেন তিনি।
তার এ ধরনের মন্তব্যের ব্যাপক সমালোচনা শুরু হয়। অল ইন্ডিয়া ডেমোক্রেটিক ফ্রন্টের বদরুদ্দিন আজমল সেনাপ্রধানের মন্তব্যের প্রতিবাদ জানিয়ে বলেন, জেনারেল বিপিন রাওয়াত রাজনৈতিক বক্তব্য দিয়েছেন। এটা একেবারেই দুঃখজনক।